TURUN KÄRÄJÄOIKEUS		OIKEUSMINISTERIÖLLE		
Sairashuoneenkatu 2-4				
PL 376				21.10.2003
20101 TURKU
puh.	02-272 5500
fax.	02-272 5585

Työryhmä:	käräjätuomari Kimmo Simola

Viite:	Lausuntopyyntö OM 11/41/2003

Asia	Lausunto asunto-osakeyhtiölain muutostarpeesta laaditusta arviomuistiosta

	Käräjäoikeus pitää asunto-osakeyhtiölain uudistamista tarpeellisena.  Erityisen tärkeää on muutostöitä ja kunnossapitovastuuta koskevien AOYL 77 ja 78 §:ien uudistaminen. Kuten arviomuistiossakin on todettu, muutostöihin ja kunnossapitovastuuseen liittyvät ongelmat ovat lisääntyneet ja lisääntyvät edelleen, kun rakennuskanta vanhentuu ja sekä taloyhtiöt että osakkeenomistajat suorittavat erilaisia korjaus- ja muutostöitä. Turun osalta erityisen keskeisiä ovat tällä hetkellä vanhojen talojen perustusten uusimiseen liittyvät ongelmat. Korjaus- ja muutostöiden lisääntyessä olisi erittäin tärkeää, että aihepiiriin liittyvät kysymykset olisi säädelty riittävän kattavasti ja selkeästi. Varsinkaan AOYL 78 § ei selvästikään täytä näitä vaatimuksia, kuten muistiossa mainitut lukuisat aivan peruskysymyksiinkin liittyvät epäselvyydet ja tulkinnanvaraisuudet sekä esim. hiljattain annettu ratkaisu KKO 2003:80 osoittavat.   

	Käräjäoikeuden käsityksen mukaan muistiossa esitetyt arviot AOYL:n ongelmakohdista ovat oikeaan osuneita eikä niihin ole lisättävää. Käytännössä osakeyhtiö ja asunto-osakeyhtiö poikkeavat sekä tarkoituksensa että käytännön toimintansa puolesta varsin suuresti toisistaan. Sen vuoksi asunto-osakeyhtiötä koskevista asioista tulisi pyrkiä säätämään sitä koskevassa laissa ja viittauksia OYL:iin tulisi välttää. Toisaalta tulisi huolehtia siitä, että muutetusta AOYL:sta tulee pykälämäärän nähtävästi väistämättömästä kasvamisesta huolimatta selkeä ja helposti hallittava. Tässä tarkoituksessa erityistä huomiota tulisi kiinnittää lain rakenteeseen ja pykälien ryhmittämiseen tarkoituksenmukaisiksi kokonaisuuksiksi.    

	Laamanni		Teuri Brunila